[pic] | KOMISIJA EVROPSKIH SKUPNOSTI |

Bruselj, 20.7.2009

COM(2009) 386 konč.

Predlog za

SKLEP SVETA

o določitvi stališča Skupnosti v Organizaciji za ribištvo severozahodnega Atlantika

OBRAZLOŽITVENI MEMORANDUM

V skladu z drugim pododstavkom člena 300(2) Pogodbe ES mora o stališčih, ki jih je v imenu Skupnosti treba sprejeti v regionalnih organizacijah za upravljanje ribištva, kadar morajo te sprejemati sklepe s pravnimi učinki, z izjemo sklepov, ki dopolnjujejo ali spreminjajo njihov institucionalni okvir, na predlog Komisije odločati Svet s kvalificirano večino.

Glede na to obveznost in podobne sklepe Sveta in predloge Evropske komisije za druge regionalne organizacije za upravljanje ribištva predlaga Evropska komisija ta sklep o določitvi stališča Skupnosti v Organizaciji za ribištvo severozahodnega Atlantika. Ta predlog upošteva enak pristop kot za druge regionalne organizacije za upravljanje ribištva, s čimer se zagotavlja doslednost.

Predlog za

SKLEP SVETA

o določitvi stališča Skupnosti v Organizaciji za ribištvo severozahodnega Atlantika

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe v povezavi z drugim pododstavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Člen 33 Pogodbe ES v povezavi s členom 32 Pogodbe določa, da je eden od ciljev skupne ribiške politike zagotoviti redno preskrbo. Uredba (ES) št. 2371/2002[1] določa, da Skupnost uporabi previdnostni pristop pri sprejemanju ukrepov za varovanje in ohranjanje živih vodnih virov, za zagotavljanje njihovega trajnostnega izkoriščanja in za zmanjšanje vpliva ribolovnih aktivnosti na morske ekosisteme. Določa tudi, da je cilj Skupnosti postopno izvajanje na ekosistemu temelječega pristopa glede upravljanja ribištva in prispevek k učinkovitim ribolovnim aktivnostim znotraj rentabilne ter konkurenčne ribiške in ribogojne panoge, ki bo zagotavljala primeren življenjski standard za tiste, ki so odvisni od ribolovnih aktivnosti, in upoštevala interese potrošnikov.

(2) Z Uredbo (EGS) št. 3179/78[2] je Evropska skupnost odobrila Konvencijo o prihodnjem večstranskem sodelovanju ribištva severozahodnega Atlantika iz leta 1979, s katero je bila ustanovljena Organizacija za ribištvo severozahodnega Atlantika (NAFO – Northwest Atlantic Fisheries Organisation) in ki je bila pozneje spremenjena leta 2007. Znotraj NAFO je Komisija za ribištvo odgovorna za sprejem regulativnih predlogov, katerih namen je zagotoviti dolgoročno ohranitev in trajnostno uporabo ribolovnih virov na upravnem območju in kar najbolj zmanjšati učinek ribolovnih dejavnosti na morske ekosisteme. Taki predlogi lahko postanejo ukrepi, zavezujoči za Skupnost.

(3) V skladu z drugim pododstavkom člena 300(2) Pogodbe ES mora biti stališče Skupnosti v organih, ki so ustanovljeni na podlagi regionalnih sporazumov v ribiškem sektorju in morajo sprejemati sklepe, ki imajo pravni učinek, vendar ne spreminjajo institucionalnega okvira zadevnih sporazumov, sprejeto s kvalificirano večino s sklepom Sveta na predlog Komisije –

SKLENIL:

Člen 1

Stališče, ki ga je treba zastopati v imenu Skupnosti v Komisiji za ribištvo Organizacije za ribištvo severozahodnega Atlantika, kadar mora navedena komisija sprejemati sklepe s pravnim učinkom, je določeno v Prilogi k temu sklepu.

Člen 2

Stališče Skupnosti iz Priloge k temu sklepu najpozneje pred letnim zasedanjem Komisije za ribištvo Organizacije za ribištvo severozahodnega Atlantika leta 2014 oceni in po potrebi popravi Svet na predlog Komisije.

V Bruslju,

Za Svet

Predsednik

PRILOGA

Stališče Skupnosti v Komisiji za ribištvo Organizacije za ribištvo severozahodnega Atlantika

1. NAčELA

Evropska skupnost v okviru Organizacije za ribištvo severozahodnega Atlantika (NAFO):

a) deluje v skladu s cilji Skupnosti na področju skupne ribiške politike, zlasti s previdnostnim pristopom za zagotavljanje trajnostnega izkoriščanja vrst, ki jih ureja NAFO, za spodbujanje postopnega izvajanja na ekosistemu temelječega pristopa k upravljanju ribištva in za zmanjševanje vpliva ribolovnih aktivnosti na morski ekosistem, kot tudi s spodbujanjem rentabilne ter konkurenčne ribiške panoge Skupnosti, ki naj zagotavlja primeren življenjski standard za tiste, ki so odvisni od ribolovnih aktivnosti, in upošteva interese potrošnikov;

b) zagotavlja, da so ukrepi NAFO v skladu s cilji Konvencije NAFO;

c) zagotavlja, da so ukrepi NAFO skladni z mednarodnim pravom, zlasti z določbami Konvencije ZN o mednarodnem pomorskem pravu, Sporazuma ZN v zvezi z ohranjanjem in upravljanjem čezconskih staležev rib in izrazito selivskih staležev rib ter Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje;

d) spodbuja dosledna stališča v okviru regionalnih organizacij za upravljanje ribištva;

e) poskuša vzpostaviti sinergijo s politiko, ki jo Skupnost vodi kot del svojih bilateralnih odnosov s tretjimi državami na področju ribolova, in zagotavlja skladnost s svojo politiko zunanjih odnosov;

f) zagotavlja, da se spoštujejo mednarodne obveznosti Skupnosti.

2. Smernice

Evropska skupnost si, kadar je primerno, prizadeva podpreti sprejetje naslednjih ukrepov NAFO:

a) ukrepi za ohranjevanje in upravljanje ribolovnih virov na upravnem območju NAFO in, kadar je primerno, na območju konvencije NAFO na podlagi najboljših razpoložljivih znanstvenih mnenj, vključno s celotnimi dovoljenimi ulovi in kvotami za vrste, ki jih ureja NAFO. Po potrebi se preučijo posebni ukrepi za staleže, ki jim grozi prelov, da bi se preprečilo povečanje ribolovnih aktivnosti;

b) revizija ukrepov za spremljanje, nadzor in pregledovanje na upravnem območju NAFO, z namenom izboljšati učinkovitost nadzornih ukrepov in okrepiti upoštevanje ukrepov NAFO;

c) okrepitev ukrepov proti nezakonitemu, neprijavljenemu in nereguliranemu ribolovu;

d) zaščitni ukrepi za ranljive morske ekosisteme na upravnem območju NAFO v skladu z resolucijami Generalne skupščine ZN;

e) razvoj skupnih pristopov z drugimi regionalnimi organizacijami za upravljanje ribištva, vključno s Komisijo za ribištvo severovzhodnega Atlantika, Organizacijo za ohranjanje severnoatlantskega lososa in Mednarodno komisijo za ohranitev atlantskega tuna;

f) dodatni tehnični ukrepi na podlagi nasvetov Strokovnega sveta NAFO.

[1] UL L 358, 31.12.2002, str. 59.

[2] UL L 378, 30.12.1978, str. 1.